Ave Sol (koris)

Rīgas kamerkoris "Ave Sol" ir 1969. gadā dibināts profesionāls kamerkoris, kas kopš 1974. gada popularizē latviešu kora mākslu koncertceļojumos un festivālos visā pasaulē. Kora nosaukums "Ave Sol" no latīņu valodas tulkojams kā "Esi sveicināta, Saule!". Šādu nosaukumu nes arī Raiņa poēma, kas publicēta 1910. gadā. Šobrīd (2025) Rīgas kamerkoris "Ave Sol" ir Rīgas Valstspilsētas pašvaldības kultūras iestāžu apvienības Koncertorganizācijas "Ave Sol" struktūrvienība. Rīgas kamerkora rezidence ir koncertzāle "Ave Sol".

 Vēsture 
Kamerkora pirmais mēģinājums notika 1969. gada 15. janvārī. Oficiāli par kora dibināšanas datumu uzskata 16. janvāri.Rīgas kamerkoris "Ave Sol" Dina Dūdiņa-Kurmiņa klasika.lsm.lv 2014. gada 27. septembrī. 1974. gadā koris piedalījās Itālijas pilsētas Areco konkursā, kur guva 1. vietu tautas mūzikas sacensībā un 4. vietu oriģinālkompozīciju sacensībā. 1987. gadā Rīgas kamerkoris "Ave Sol" viesojās ASV, savukārt gadu vēlāk — Brazīlijā.
Rīgas kamerkoris "Ave Sol" muzicējis kopā ar Latvijas Nacionālo simfonisko orķestri, Liepājas Simfonisko orķestri, Vidzemes kamerorķestri, Ļeņingradas filharmonijas simfonisko orķestri, Lietuvas Valsts filharmonijas orķestri, Toijamas Akadēmisko orķestri, Brēmenes orķestri Kammer Sinfonie, Frankfurtes Radio simfonisko orķestri, Londonas Karaliskās Mūzikas akadēmijas orķestri, Izraēlas Camerata Jerusalem, Lietuvas kamerorķestri, Maskavas kamermūziķiem, Berlīnes Konzerthaus orķestri, kā arī Olborgas simfonisko orķestri u.c.lnso.lv

Rīgas kamerkora "Ave Sol" dziedātāji piedalījās vairākos Latvijas Nacionālās operas un baleta iestudējumos: Riharda Vāgnera "Tanheizers" (2017), "Klīstošais holandietis" (2018); Imanta Kalniņa "Spēlēju, dancoju" (2019). 2021. gadā Rīgas kamerkoris "Ave Sol" kopā ar Sinfonietta Rīga mūziķiem diriģenta Aināra Rubiķa vadībā pirmatskaņoja Imanta Kalniņa 2001. gadā sacerēto operu "Matīss, kausu bajārs" Liepājas koncertzālē "Lielais dzintars".

2021. gadā Rīgas kamerkoris "Ave Sol" piedalījās Eduardas Balsys jauno komponistu konkursa fināla kārtas jaundarbu pirmatskaņojumā Lietuvā. 2023. gadā šajā konkursā uzvarēja "Ave Sol" dziedātājs, komponists Jēkabs Bernāts ar skaņdarbu Historia von D. Johann Fausten, par kuru ieguva Dziesmu svētku biedrības un Latvijas Diriģentu asociācijas jaundibināto Kormūzikas balvu nominācijā "Gada jaunrade kormūzikā". 2024. gadā Rīgas kamerkoris "Ave Sol" piedalījās Klaipēdas Valsts muzikālā teātra rīkotā lieluzvedumā Klaipēdas ostas dokā, atskaņojot Karla Orfa kantāti Carmina Burana.

 Diriģenti 
 Imants Kokars (1969—2000), dibinātājs, mākslinieciskais vadītājs un galvenais diriģents. Šajā laikā Rīgas kamerkori "Ave Sol" diriģējuši arī Gido Kokars un Juris Kļaviņš.
 Uldis Kokars (2000—2013), mākslinieciskais vadītājs un galvenais diriģents. No 2008. gada Rīgas kamerkorī "Ave Sol" par diriģentu strādāja arī Mārtiņš Klišāns.
 Andris Veismanis (2013—pašlaik), mākslinieciskais vadītājs un galvenais diriģents; kopā ar otro diriģentu Jurģi Cābuli (2013—2024).

 Diskogrāfija 
Rīgas kamerkora "Ave Sol" balsis dzirdamas 19 skaņuplatēs (kā jaunāko jāmin 2021. gadā izdoto Imanta Kalniņa rokoperas "Ei, jūs tur!" atjaunoto ierakstu), 29 CD (to skaitā 12 kompaktdisku sērijā "Latviešu kormūzikas antoloģija"), kā arī videoierakstos, tostarp Covid-19 pandēmijas laikā. Albumu "Arias for All" (britu diriģents Julian Reynolds) 2017. gadā klajā laidusi ierakstu kompānija Sony Music Entertainment.

2023. gadā Rīgas kamerkora "Ave Sol" arhīvs sāka digitalizēt agrāk CD un vinila formātā izdotos ierakstus. Jaunpublicētie ieraksti klausāmi straumēšanas platformās Spotify, Apple Music, YouTube Music un citās.

No jauna publicētie ieraksti ietver:
 Pauls Dambis: Jūras dziesmas
 Jānis Kalniņš: kora mūzika
 Mūzai. Pēteris Barisons
 Nolemtība. Pēteris Plakidis
 Ādolfs Ābele: kora mūzika
 Dainu zemē
 Emilis Melngailis: kora mūzika
 Jāzeps Vītols: kora mūzika
 Jānis Kalniņš: Symphony of the Beatitudes
 Imants Kalniņš: Dzejnieks un nāra

"Ave Sol" publicēja arī 21. gadsimtā tapušus ierakstus, tai skaitā:

 Ādolfs Skulte: Jūrai (2023)
 Jānis Kalniņš: Pirmā nakts (2024)
 Tālivaldis Ķeniņš: 5 kora dziesmas (2024)

 Atsauces 

Kategorija:Latvijas kori